recursal/SuperWikiNEXT-32B huggingface dataset:
דרור הבית הוא אחד מהמינים הנפוצים ביותר במשכנות האדם ואוכלוסייתו מכילה מיליוני פרטים.
מצב השימור **ללא חשש** (באנגלית: **Least concern**, בראשי תיבות: **LC**) הוא מצב השימור הקל ביותר ברשימה האדומה של IUCN המתאר את המינים שאינם עומדים בפני הכחדה ממשית. מינים אלה אינם מצריכים כמעט שימור, למעט אלה העלולים לרדת עד המצב הבא של "קרבה לסיכון". הקטגוריה אינה כוללת מינים שהם רבים במספרם בטבע אבל לא נבדק מספיק שהמין עצמו לא בסכנה בכלל, או שהמין לא עלול להיפגע בעתיד. הבדיקה של מצב שימור זה מצריכה שיהיו 20% בלבד לסיכון הכחדה של כלל האוכלוסייה בטבע. סיכון נוסף יוריד את המין למצב "קרוב לסיכון".

לקבוצה זו משתייכים מינים רבים, הכוללת חיות הנפוצות בטבע בכמויות כמו עכברים, דרורים וחגבי הארבה וכן האדם עצמו. היא כוללת גם את החיות הנמצאות סביבו בערים (רק חיות בר שלא בויתו), חיות המתרבות בכמויות מספיקות או עם תחומי אוכלוסייה גדולים וגם חיות שנעשו מאמצים להציל אותם מסכנת הכחדה גדולה - למשל הלווייתן גדול-הסנפיר שניצל מסכנת הכחדה.

חלק מאוכלוסיות החיות עדיין נחשבות פגיעות, אף על פי שהן מוגדרות במצב זה. אוכלוסיית הזאבים בפארקים באמריקה, ספגה מכה עקב פגיעה מציד, הרעלה וכהגנה מצד חקלאים המגנים על עדריהם. בפארק ילוסטון הושמדו כל הזאבים עד לשנת 1995, אז הם הוחזרו לפארק והחלו להתאושש. עד היום הזאבים הם בעלי חיים מוגנים בחוקה האמריקאית, אף על פי שרבים חיים גם ברחבי אירופה ואסיה והם רחוקים מלהיכחד.

ראו גם
------

* בעלי חיים בסכנת הכחדה
* קרוב לסיכון
* שמורת טבע

קישורים חיצוניים
----------------

ויקישיתוף מדיה וקבצים בנושא **ללא חשש** בוויקישיתוף
**גמל שלמה סיני** (שם מדעי: ***Tenodera sinensis***) הוא מין בסדרת גמלי שלמה שמצוי באסיה. ב-1896 המין הוכנס בטעות לארצות הברית ומאז נחשב למין פולש. גמל השלמה הסיני ניזון בעיקר מחרקים אחרים, אולם נקבות בוגרות ניצפו בעבר אוכלות מלבד חרקים (צרעות וחגבים), עכבישים, זוחלים קטנים ואפילו ציפורים יונקי דבש. כמו רוב גמלי השלמה, הם ידועים בהיותם קניבלים. מחקר אחד מראה שקניבליזם מתרחש בכ-50% ממקרי ההזדווגות של מין זה.

תיאור
-----

שק ביצים של גמל שלמה סיני.
גמל השלמה הסיני הוא גמל שלמה ארוך, דק, בצבע חום וירוק. הוא בדרך כלל ארוך יותר ממינים אחרים של גמל שלמה, מגיע לקצת מעבר ל-11 סנטימטרים, והוא מין גמל שלמה הגדול ביותר באמריקה הצפונית. צבעו נע מירוק לחום עם פס רוחבי ירוק על גבולות הכנפיים הקדמיות. באור נמוך עיני גמל השלמה נראות שחורות, אך באור יום הן נראות צלולות, תואמות לצבע הראש. לאחר רבייה, הנקבה יכולה לייצר כמה שקי ביצים בקוטר של כ-2 סנטימטרים, כל אחד מהם יכול להכיל עד 400 ביצים. לעיתים קרובות, ניתן למצוא את שקי הביצים תלויים מענפים או ממשטחים משופעים אחרים אליהם היא מדביקה את שק הביצים.

בשבי
----

גמל שלמה סיני הוא חיית מחמד נפוצה עבור חובבי גמלי שלמה, וניתן לרכוש את שקי הביצים ממשתלות צמחים ברחבי ארצות הברית. הם יכולים להיות מאולפים מספיק כדי לשבת על היד ואפילו להאכיל אותם ביד. חוץ מהיותו חיית מחמד, גמל השלמה הסיני הוא גם חרק פופולרי לצורך של הדברה ירוקה.

### טיפול

את גמל השלמה הסיני יש לשמור בטרריום פי שלושה מגודלו. מדובר בטורף אגרסיבי שיעז לתקוף חרקים גדולים ממנו. בשבי, תזונתו מורכבת בעיקר מתיקנים, זבובים, פרפרים, חגבים וצרצרים. בנוסף, גמלי שלמה סינים אינם שותים מים מתוך קערה, יש לספק נוזלים על ידי ריסוס מים על בסיס יומי. ריסוס מים אינו נועד רק בשביל לספק מקור שתייה לגמל השלמה, המים גם תורמים לשמירת הלחות המתאימה על מנת שיוכל להשיל את עורו כראוי.

טורפים
------

גמל השלמה הסיני נטרף על ידי גמלי שלמה אחרים, ציפורים, וצרעת הענק האסייתית שנמצאת בתחום המחייה שלו.

ראו גם
------

* גמל שלמה רץ

קישורים חיצוניים
----------------

ויקישיתוף מדיה וקבצים בנושא **גמל שלמה סיני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* NCBI
* GBIF
 |

* Chinese Mantis, Keeping Insects
* The Invasive Mantis Species
**הרמון היילי** (באנגלית: **Hermon Hailay**; נולדה בשנת 1985) היא תסריטאית ובמאית קולנוע אתיופית עטורת פרסים.

ביוגרפיה
--------

הרמון היילי נולדה בעיר מקלה, בירת מדינת תיגראי שבאתיופיה. מותו של אביה שימש בתור ההשראה שלה להפוך לתסריטאית ובמאית קולנוע.

יחד עם שותפה, הסופר והמפיק מקס קוניל (Max Conil), היא הקימה את חברת ההפקה HM Film Production באדיס אבבה, על מנת להפיק סרטים על פי סיפורים אתיופיים ולחשוף את הקולנוע האתיופי המודרני ותרבותו בפני קהלים מקומיים ובינלאומיים.

היילי ביימה מספר סרטים מצליחים, הן קופתית והן ביקורתית, שיצאו ישירות לנגני ה-DVD, בהם "Baleguru" (בשנת 2012) ו-"Yaltasbrew" (בשנת 2013). בשנת 2014 הייתה אחת מחמישה יוצרי קולנוע אתיופיים צעירים שנבחרו להשתתף בסדנה "מאדיס אבבה לקאן" (From Addis To Cannes Workshop) בפסטיבל הקולנוע בקאן.

היא השלימה את סרטה הראשון באורך מלא שהוצג בבתי הקולנוע, "Price of Love" ("מחיר האהבה"; ለፍቅር ዋጋ), בשנת 2015. בשל התקציב הנמוך שהיה ברשות יוצרי הסרט (עשרת אלפים דולר בלבד), הם נאלצו לצמצם מאוד את ההוצאות. הסרט, העוסק בנהג מונית צעיר מאדיס אבבה המתאהב בזונה שמצאה מקלט במוניתו, הוזמן להציג בפסטיבל הסרטים הבינלאומי בטורונטו בשנת 2015 כחלק מהבחירה הרשמית בו. הוא הוקרן באופן רשמי גם בתחרות FESPACO, פסטיבל הקולנוע והטלוויזיה הפאן-אפריקני של ואגאדוגו 2015, שם זכה הסרט בפרס המיוחד של ואגאדוגו. הוא המשיך להתחרות בפסטיבלי קולנוע בינלאומיים נוספים, וזכה בפרסים רבים.

פילמוגרפיה
----------

* Baleguru (2012)
* Yaltasebew (2013)
* Price of Love (2015)

קישורים חיצוניים
----------------

* הרמון היילי, במסד הנתונים הקולנועיים IMDb (באנגלית)
* Michael W. Thomas, Price of Love dir. by Hermon Hailay, African Studies Review, Volume 59, Number 1, April 2016, pp. 237-239

הערות שוליים
------------

1. ↑   הרמון היילי, במסד הנתונים הקולנועיים IMDb (באנגלית)
2. ↑  Hailay Hermon and Max Conil – Episode 111, באתר Face2Face, Apr 21, 2015
3. ↑  Hermon Hailay באתר IFFR - International Film Festival Rotterdam
4. ↑  FROM ADDIS TO CANNES, באתר INTERNATIONAL EMERGING TALENT FILM ASSOCIATION (IEFTA)
5. ↑  Hermon Hailay באתר AFF, African Film Festival, Inc.
6. ↑  TIFF 2015 Women Directors: Meet Hermon Hailay – ‘Price of Love’
7. ↑  Emmanuel Igunza, "Price of Love director: African film industry 'must work together'", BBC News, BBC Focus on Africa, ‏05 Mar 2015 (באנגלית)
**הרמון הנדריקס** (באנגלית: **Harmon Hendricks**; ‏1773–1838) היה תעשיין וסוחר נחושת ופילנתרופ יהודי בארצות הברית במחצית הראשונה של המאה ה-19. היה בעליה של "הנדריקס ואחיו", החברה הוותיקה ביותר בתעשיית הנחושת האמריקנית ומראשונות בעלות מכרות הנחושת בארצות הברית. נחשב כמי שהפך את ארצות הברית מיבואנית ליצרנית נחושת[דרוש מקור]. כיהן נשיא קהילת שארית ישראל.

ביוגרפיה
--------

נולד בניו יורק, בנו היחיד של אוריה הנדריקס (Uriah Hendricks), בן למשפחה ספרדית שהתגוררה באמסטרדם. המשפחה היגרה מאמסטרדם ללונדון, ובשנת 1755 היגר אוריה מלונדון לארצות הברית. תחילה פתח חנות לחומרי מזון, ובשנת 1764 הקים מפעל מתכות במושבות האמריקאיות וייבא נחושת ופליז מאנגליה. אוריה היה חבר פעיל של קהילת שארית ישראל ("Congregation Shearith Israel") בניו יורק, וב-1791 מונה כנשיא הקהילה.

הרמון הנדריקס חונך בארצות הברית. בשנת 1900 נישא הרמון לפרנסיס, בתו של הסוחר היהודי ג'ושוע אייזקס (Joshua Isaacs), אף הוא ממשפחה יהודית ממוצא ספרדי, שהיגר מגרנדה לארצות הברית, תחילה ללנקסטר שבפנסילבניה ואחר כך לניו יורק. 

לאחר מות אוריה הנדריקס, בשנת 1798, השתלט בנו הרמון על חברת המתכות, הרחיב אותה וקרא לה "הנדריקס ואחיו". בשנת 1812 הקים את אחד ממפעלי הנחושת הראשונים בארצות הברית ב-SOHO, ניו ג'רזי, יחד עם שותפו וגיסו, סולומון ג'. אייזיקס. בין לקוחותיו היו מחלקת ההגנה של ארצות הברית (אז "מחלקת המלחמה") ומחלקת הצי, והוא סיפק נחושת לצבא ולצי האמריקאים. לקוח נוסף היה פול רוויר.

הנדריקס היה פילנתרופ יהודי בולט בזמנו. היה פעיל בחיים היהודיים בניו יורק, ובשנים 1824–1827 כיהן נשיא קהילת שארית ישראל בניו יורק. 

להנדריקס היו חמישה בנים ושש בנות. שני בניו ושתי בנותיו נישאו לבנותיו ובניו של הסוחר היהודי טוביאס איזאק טוביאס (Tobias Isaac Tobias) (1861–1786). ארבעה מבניו של הרמון – אוריה, הנרי וושינגטון ומונטגיו – הצטרפו לעסק המשפחתי. בשנת 1830 התפרקה השותפות בין הרמון לגיסו אייזקס והחברה עברה ארגון מחדש, בראשות הרמון ובנו אוריה. 

הרמון הנדריקס מת ב-1838. לאחר מותו המשיכו שלושת בניו וארבעת נכדיו את המפעל המשפחתי. בשנת 1861, לאחר מותו של הנרי, שינו האחים אוריה ומונטגיו את שם החברה ל"אחים הנדריקס". החברה המשיכה לפעול גם במאה ה-20, ונסגרה בשנת 1938. בן המשפחה האחרון שפעל בעסק היה הרמון וושינגטון הנדריקס, שמת בשנת 1928.

לקריאה נוספת
------------

* Maxwell Whiteman, **Copper for America: The Hendricks Family and a National Industry, 1755-1939**, Rutgers University Press, 1971

קישורים חיצוניים
----------------

* 
* 
* 
* 
* 
* 
* 
* [ ]
* 
*

הערות שוליים
------------

1. ↑  מעמדה ותרומתה של יהדות ארצות הברית, אברהם שמואל שטיין, באתר פרויקט בן יהודה.
קאראווג'ו – מתוך שבעת מעשי החסד - סיפורם של פרו וקימון
**חסד רומי** (Carità Romana) הוא מוטיב אמנותי המגולל את סיפורה של בת בשם פֵּרוֹ המיניקה בחשאי את אביה, קימוֹן, לאחר שנאסר ונגזר דינו למות ברעב. היא נתפסת בשעת מעשה על ידי אחד מסוהרי אביה, אך המעשה המיטיב והבלתי-אנוכי שלה מרשים את שופטי אביה והיא זוכה להשתחרר.

הסיפור מובא בספרו של ההיסטוריון הרומי ולריוס מקסימוס "תשעה ספרים של מעשים ומימרות ראויים לציון של בני רומא העתיקים" ("De Factis Dictisque Memorabilibus Libri IX"), והוא מובא בתור מעשה נשגב ומכובד של חמלת בת על אביה. במקדש האלה פיאטס (Pietas; אלת הנאמנות הרומית) הוצב ציור של המעשה. הסיפור הדהד בקרב בני רומא העתיקה את הסיפור מן המיתולוגיה האטרוסקית על יונו המיניקה את הרקולס המבוגר. 

בנצרות, מתאר הסיפור שניים מתוך שבעת מעשי החסד - ביקור האסיר והזנת הרעב.

במהלך המאה השבע עשרה והמאה השמונה עשרה, שימש המוטיב בציוריהם של ציירים אירופאיים רבים. בהם פטר פאול רובנס, שיצר כמה גרסאות לציור המעשה, ואמן הבארוק קאראווג'ו. חלק מן האמנים בחרו לתת לסיפור פרשנות נועזת וכמו-אירוטית, ואחרים בחרו בהצגה צנועה יותר. 

הסיפור זכה לפרשנויות ספרותיות שונות, בהן ב"ענבי זעם" של ג'ון סטיינבק וב"חסד ספרדי" של א. ב. יהושע.

באמנות
------

* ציור קיר מפומפיי, אמן לא ידוע, המאה הראשונה לספירהציור קיר מפומפיי, אמן לא ידוע, המאה הראשונה לספירה
* חסד רומי, אמן לא ידוע, 1500-1520 בקירובחסד רומי, אמן לא ידוע, 1500-1520 בקירוב
* קימון ופרו, הנס זבאלד בהםקימון ופרו, הנס זבאלד בהם
* חסד רומי, דירק ואן באבורןחסד רומי, דירק ואן באבורן
* חסד רומי, ברנרדינו מייחסד רומי, ברנרדינו מיי
* חסד רומי, רובנסחסד רומי, רובנס
* חסד רומי, שארל מליןחסד רומי, שארל מלין
* חסד רומי, יוהאן צופניחסד רומי, יוהאן צופני
* חסד רומי, ז'אן-בטיסט גרז, 1767 בקירובחסד רומי, ז'אן-בטיסט גרז, 1767 בקירוב

קישורים חיצוניים
----------------

ויקישיתוף מדיה וקבצים בנושא **חסד רומי** בוויקישיתוף

הערות שוליים
------------

1. ↑  ציור המזבח "Sette opere di Misericordiais" מהמאה ה-17 הנמצא בכנסיית פיו מונטה דלה-מיסריקורדיה (Pio Monte della Misericordia) שבנאפולי של מיכאלאנג'לו מריזי דה-קרווג'ו.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007537363505171
* BNE: XX5008303
* BnF: cb17095728h (data)
* GND: 4813120-9
* LCCN: sh99004123
* SUDOC: 197785867

 |
סלים אל-נור בצעירותו, בגדאד, 1943
המצבה על קברו של שלמה זיו-לי בבית העלמין האזרחי מנוחה נכונה כפר סבא
**סלים אל-נוּר** (בשמו העברי: **שלמה זיו-לי**; 4 בנובמבר 1920 – 9 בספטמבר 2014) היה מלחין, מעבד ונגן עוד במוזיקה הערבית בישראל.

קורות חיים
----------

אל-נור נולד ב-1920 בבגדאד בירת עיראק המנדטורית. הוא גילה כישרון מוזיקלי בגיל מוקדם, וחיבר שירים שהושרו על ידי זמרים וזמרות בולטים בעיראק, בהם הזמרת היהודייה סלימה מוראד והזמרת המצרייה רג'א עבדו. הוריו לא רצו שיעסוק במוזיקה והוא נשלח ללמוד הנדסה באיסטנבול. כשחזר לבגדאד היה שותף במועדון לילה עם אחיו ועם האחים סאלח ודאוד אל-כוויתי. בשנת 1950 עלה לישראל, התיישב עם משפחתו בתל אביב והתחיל לעבוד כמהנדס בחברת מקורות. אל-נור הלחין מספר יצירות ושירים לתזמורת קול ישראל בערבית והעמיד תלמידים רבים בנגינת עוד.
לדברי המוזיקולוג שלמה ישראלי,

> 
> "סלים אל נור מתייחס למוסיקה בצורה אנליטית. המוסיקה של אל נור שומרת על חוקי המוסיקה הערבית הקלאסית, אך היופי שלה טמון בדיוק בשבירה של חוקים אלה. אהבה, דמיון ונחישות הם אלה שהובילו אותו לפתח זרם חדש המשלב בין האינטלקט לרגש".
> 
> 
> 
> 

בסוף שנות ה-90 יצא דיסק ראשון ובו יצירות שהלחין בעיראק ואחרות שכתב בישראל בשביל תזמורת קול ישראל בערבית בניצוח זוזו מוסא (הוצאת Zuta). ב-2011 יצא אלבום נוסף, "אל-נור", ובו יצירות חדשות שלו.

סלים אל-נור נפטר ב-2014, בגיל 94, ונקבר בבית העלמין האזרחי מנוחה נכונה בכפר סבא.  

בתו ליאורה זיו-לי היא פסנתרנית ומורה לפסנתר.

דיסקוגרפיה
----------

פרק זה לוקה בחסר. אנא תרמו לוויקיפדיה והשלימו אותו. 

* *Salim Al’nur*; produced by Ze’ev Schlick and Amir Fishbein; performed by the composer, oud; the IBA Arabic Orchestra; Elias Shasha, voice; and other musicians, Hanniel: ZuTa Music, 2000. (Original classical Arabic music composed and performed between 1938 an 1983)

קישורים חיצוניים
----------------

* שוש גבאי, הגאון מבגדאד, באתר ynet, 30 בנובמבר 2000
* אשר קשר, דור הולך ונאלם: סלים אל נור הלך לעולמו, באתר mynet (כפי שנשמר בארכיון האינטרנט), 11 בספטמבר 2014
* אתר למנויים בלבד בן שלו, סלים אל נור, 1920-2014: האיש שמצא טעויות אפילו אצל אום כלתום, באתר הארץ, 10 בספטמבר 2014
* סלים אל נור באתר המוקדש לעוד (באנגלית)

מוזיקה:

* סמאעי אנראמי, סלים אל נור, סרטון באתר יוטיוב, פסטיבל העוד תל אביב, מוזיאון תל אביב לאמנות, 15 בנובמבר 2005 (מחווה לסלים אל נור ליום הולדתו ה-85)
* קונצרט שירה ופיוט, 27 בדצמבר 2011, סרטון באתר יוטיוב

הערות שוליים
------------

1. ↑  שלמה זיו לי באתר "אבלים".
**הקנטונים של צרפת** הם יחידות החלוקה המנהלית הרביעית בגודלה בחלוקה המנהלית של צרפת. קנטון הוא חלק מרובע ומחולק לכמה קומונות. מלבד תפקידם כיחידות מנהליות בתחום השירותים והמשפט הציבורי, הם משמשים גם כמחוזות בחירה בבחירות למועצה הכללית של המחוז לו הם משתייכים. מסיבה זו הבחירות למועצת המחוז מכונות בצרפת "בחירות קנטוניות".

היסטוריה
--------

חלוקת צרפת לקנטונים נקבעה יחד עם חלוקתה למחוזות בזמן המהפכה הצרפתית ב-1790. הם היו רבים מהיום - בין 40 ל-60 קנטונים במחוז. בתחילה קנטונים חולקו למחוזות (District בצרפתית), ואחרי ביטולם של אלה ב-1800, הקנטונים חולקו לרבעים. מספר הקנטונים קטן אז (בין 30 ל-50 במחוז). בהוראת ממשלת צרפת, מועצות המחוזות נדרשו לחלק את שטחן לקנטונים חדשים. החלוקה החדשה פורסמה בשנים 1801 ו-1802 והיא משמשת בסיס לחלוקה המנהלית של צרפת עד ימינו אלה. מאז חלו כמה שינויים כדי להתאים את גודל הקנטונים לגודל האוכלוסייה, קנטונים קטנים בוטלו בעוד הגדולים פוצלו לכמה קטנים יותר, וכיום מספרם הכולל גדול מאשר היה בתחילת המאה ה-19.

תפקיד אדמיניסטרטיבי
-------------------

הקנטונים נוצרו כאזורי בחירה למועצות הכלליות של המחוז. כל קנטון בוחר נציג המייצג אותו במועצה הכללית שהיא הגוף המנהלי האזורי העיקרי בצרפת. באזורים עירוניים, קומונה אחת מורכבת בדרך כלל מכמה קנטונים, בעוד במקומות כפריים קנטון אחד יהיה מחולק לכמה קומונות. במקרה כזה השירותים הניתנים לאזרחים, כמו מפקדת הז'נדרמריה המקומית ובית המשפט, יהיו בעיר המרכזית של הקנטון. בקנטונים הקטנים ביותר השירותים מסופקים על ידי הקנטונים הסמוכים או ששני קנטונים משתמשים בשירותים מאוחדים.

סטטיסטיקה
---------

מספרם של הקנטונים משתנה בסדרי גודל בין מחוז למשנהו, ישנם מחוזות קטנים המחולקים לפחות מ-20 קנטונים ומחוזות גדולים שכוללים עשרות רבות. כיום יש בצרפת 4,032 קנטונים. רוב הקנטונים באזורים הכפריים מחולקים לכמה קומונות, אף על פי שייתכן גם שקומונה אחת גדולה תהיה מחולקת בין מספר קנטונים, משום ששטח הקנטונים נקבע באופן שרירותי על מנת שיהיו שווים יחסית בגודלם - לעומת הקומונות שאוכלוסייתן נעה בין תושב אחד בלבד ליותר משני מיליון תושבים.

קישורים חיצוניים
----------------

ויקישיתוף מדיה וקבצים בנושא **הקנטונים של צרפת** בוויקישיתוף
**SQL CE** (בשם המלא Microsoft **SQL** Server **C**ompact **E**dition) הוא מסד נתונים רלציוני (RDB) קטן משובץ (Embedded), המפותח על ידי מיקרוסופט. הגרסאות הראשונות פותחו עבור מכשירים ניידים, כגון סמארטפון ולאחר מכן נוספה תמיכה במחשבים אישיים. הגרסה האחרונה היא SQL CE 4.0 והיא רצה מעל NET Framework 4.0. וללא תמיכה ב Windows Mobile.
הכוון של תמיכה במחשבים ולא רק מכשירים ניידים נבע משוק בסיסי הנתונים המשובצים (Embedded DataBase) אשר מתפתח בקצב מהיר עד כדי שמאיים להחליף את בסיסי הנתונים המסורתיים במספר אופני פעולה, ומיקרוסופט נשארה מאחור בעוד שמעל 10 חברות פיתחו בסיסי נתונים משובצים.

SQL CE הוא חינמי, וניתן להורדה באתר החברה. לא קיים דרייבר ODBC ולא מתוכנן כזה, אפליקציות Native יכולות לגשת לבסיס הנתונים דרך OLE DB.

בסיס הנתונים ניתן להורדה חינם באתר מיקרוסופט אך מאז 2011 לא יצאה גרסה או עדכון ואף על פי שאין הכרזה רשמית על כך, נראה כי מיקרוסופט החליטה שלא להמשיך לפתח אותו.

כללי
----

SQL CE בעל ממשק API זהה לגרסאות אחרות של SQL Server, הממשק כולל את ADO.NET ובעל יכולות סנכרון מובנות. כמו כן הממשק תומך בשאילתות מבוססות קוד ובפרט תומך ב LINQ וEntity Framework.

ההבדל המהותי בין SQL CE לבין גרסאות אחרות של בסיס הנתונים SQL Server הוא ש CE רץ כמערכת משובצת בתוך התהליך של האפליקציה שמריצה אותו. הוא בעל חתימת זיכרון מזערית של כ-2MB על הדיסק וכ-5MB ב RAM.

כשאר בסיסי הנתונים המשובצים, זה מציב אותו בחזית בסיסי הנתונים מבחינת מהירות, ביצועים אשר בסיסי נתונים "רגילים" כגון SQL Server או Oracle אינם מסוגלים לספק.

קישורים חיצוניים
----------------

* אתר האינטרנט הרשמי של SQL Server Compact
* אתר המפתחים ב MSDN

| מיקרוסופט |
| --- |
| שירותי אונליין | Live (msn) ‏• Outlook.com ‏• בינג • OneDrive ‏• Microsoft Azure •‏ Office Online ‏• מיקרוסופט 365 • ‏Groove |
| חומרה | Surface ‏• Xbox Series X/S ‏• Xbox One ‏• Xbox 360 ‏• Xbox ‏• Kinect ‏• זון |
| מערכות הפעלה | Microsoft Windows •‏ Windows Phone ‏• Windows Server ‏• Windows CE ‏• Windows Mobile |
| פלטפורמות וסביבות פיתוח | ויז'ואל סטודיו‏ • Visual Studio Code •‏ Microsoft Silverlight |
| תוכנות מחשב | מיקרוסופט טיסה • אינטרנט אקספלורר • מיקרוסופט אדג' • סקייפ • Microsoft Mathematics ‏• Microsoft Security Essentials •‏ Microsoft Office ‏• Windows Defender ‏• SQL CE ‏• Microsoft Teams |
| תוכנות שרת | Microsoft SQL Server‏ • SharePoint‏ • Internet Information Services • שרת Exchange‏ • Microsoft Biztalk Server‏ • Active Directory |
| אנשי מפתח | ביל גייטס • פול אלן • סטיב באלמר • סאטיה נאדלה |
| טכנולוגיות | ‎.NET •‏ DirectX •‏ ‎.NET Core |
|  |
**חסוס ואייחו לאסרו** (בספרדית: **Jesús Vallejo Lázaro**; נולד ב-5 בינואר 1997 בסרגוסה שבספרד) הוא כדורגלן ספרדי המשחק בעמדת הבלם בריאל מדריד.

קריירת מועדונים
---------------

ואייחו נולד בסרגוסה שבספרד. בשנת 2007 הצטרף למחלקת הנוער של המועדון המקומי ריאל סרגוסה. ב-23 באוגוסט 2014 ערך את הופעת הבכורה שלו במועדון, כששיחק 90 דקות בתיקו 0-0 נגד רקראטיבו ולבה במסגרת המחזור הראשון בליגה הספרדית השנייה. ב-5 באפריל 2015 הבקיע את שער הבכורה שלו במועדון, שער בדקה ה-54 בתיקו 1-1 נגד טנריפה במסגרת המחזור ה-32 בליגה. באותו משחק מונה גם לקפטן הקבוצה, תפקיד בו נשאר עד לסוף העונה. הוא שיחק במועדון במשך עונה אחת, בה ערך 30 הופעות ליגה והבקיע שער אחד.

ב-31 ביולי 2015 חתם ואייחו על חוזה ל-6 שנים בריאל מדריד מליגת העל הספרדית, תמורת סכום משוער של 6 מיליון אירו. עם החתימה בריאל מדריד, הושאל ואייחו באופן מיידי לריאל סרגוסה. הוא ערך 20 הופעות ליגה בעונת 2015/2016 בליגה הספרדית השנייה.

בתום עונת השאלה אחת לסרגוסה, הושאל ואייחו לעונה אחת לאיינטרכט פרנקפורט מהבונדסליגה.

בתום עונת ההשאלה לאיינטרכט פרנקפורט שבה ערך במסגרת הליגה 25 הופעות וכבש שער אחד ואף הציג יכולת גבוהה חזר ואייחו לריאל מדריד.

ב-5 בנובמבר 2017 ערך ואייחו את הופעת הבכורה שלו בליגה בניצחון 0–3 על לאס פאלמס.

ב-27 ביולי 2019 הושאל ואייחו לוולברהמפטון וונדררס מהפרמייר ליג לעונה אחת.

ב-24 בינואר 2020 הושאל לגרנדה מלה ליגה עד לתום העונה, ובסיום העונה הוארכה תקופת ההשאלה לעונה נוספת.

ב-15 ביולי 2023 הושאל שוב לגרנדה לעונה אחת.

תארים
-----

ריאל מדריד
* הסופר קאפ הספרדי: 2017, 2021/2022
* גביע העולם לקבוצות: 2017, 2022
* ליגת האלופות: 2017/2018, 2021/2022
* אליפות ספרד: 2021/2022
* הסופר קאפ האירופי: 2022
* הגביע הספרדי: 2022/2023

נבחרת ספרד
* אליפות אירופה בכדורגל עד גיל 21: 2019
* אליפות אירופה בכדורגל עד גיל 19: 2015

קישורים חיצוניים
----------------

ויקישיתוף מדיה וקבצים בנושא **חסוס ואייחו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  אתר ערוץ הספורט – sport5.co.il, באתר m.sport5.co.il

| **נבחרת ספרד – אולימפיאדת טוקיו 2020** |
| --- |
| 1 סימון • 
2 מינגסה • 
3 קוקורייה • 
4 טורס • 
5 ואייחו • 
6 זובימנדי • 
7 אסנסיו • 
8 מרינו • 
9 מיר • 
10 סבאיוס • 
11 אויארסבאל • 
12 גרסיה •
13 פרננדס • 
14 סולר •
15 מונקאיולה •
16 פדרי •
17 פואדו •
18 א. חיל •
19 אולמו •
20 מירנדה •
21 ב. חיל •
22 וייאר •
מאמן: דה לה פואנטה | ספרדספרד |
**חביב המורה** (באנגלית: **Teacher's Pet**) הוא סרט קומדיה רומנטית אמריקאי משנת 1958 בבימויו של ג'ורג' סיטון עם קלארק גייבל, דוריס דיי וגיג יאנג בתפקידים הראשיים.

גיג יאנג היה מועמד לפרס אוסקר לשחקן המשנה הטוב ביותר ולפרס גלובוס הזהב לשחקן המשנה הטוב ביותר - סרט קולנוע.

הסרט היה מועמד לפרס אוסקר לתסריט המקורי הטוב ביותר.

קלארק גייבל היה מועמד לפרס גלובוס הזהב לשחקן הטוב ביותר - סרט קומדיה או מוזיקלי

השיר "חביב מורה" המושמע בתחילת הסרט, הפך לאחד הלהיטים הבולטים של דוריס דיי.

תקציר העלילה
------------

ג'יימס גאנון (קלארק גייבל) הוא עורך בכיר בעיתון New York Evening Chronicle. הוא עצמו ללא השכלה אקדמאית והגיע למעמדו לאחר עבודה קשה והתנסות במקצוע בשטח. הוא מתנגד תקיף ללימודי עיתונאות במוסדות אקדמאים.

גאנון מקבל בקשה מפרופסור אריקה סטון (דוריס דיי) להרצות על עיתונאות בקולג'. הוא משיב לבקשה במכתב בוטה המפרט את דעתו על לימודי עיתונאות אבל נאלץ על ידי העורך להגיע לשם.

הוא מצטרף לתלמידים בשם ג'ים גאלגר ומתרשם מהמראה המצודד של אריקה. גאנון מתנדב לכתוב כתבה קצרה ותמציתית על דיווח רצח והמרצה מתרשמת ממנו ומקריאה אותה לשאר התלמידים, הוא הופך ל"חביב המורה".

גאנון מתאהב באריקה אך לה יש כבר בן זוג צעיר, פרופסור לפסיכולוגיה נאה ומוכשר בשם הוגו פיין (גיג יאנג).

כאשר גאנון מבלה במועדון עם חברתו הזמרת פגי לרוי (ממי וו דורן) הוא מבחין באריקה והוגו ומצטרף אליהם. הוגו יודע לתופף ולרקוד יותר טוב מגאנון. לאחר שתיית אלכוהול רבה, הוגו מתמוטט. גאנון מביא אותו לדירתו וכעת מתחזק הקשר שלו עם אריקה.

אריקה מגיעה למערכת העיתון כדי לסדר עבודה לתלמיד המוכשר אבל אז מסתבר לה שגאלאגר הוא למעשה גאנון.

היא נעלבת ומנתקת את יחסיה איתו אבל לאחר זמן הם מתפייסים למרות הבדלי ההשקפות שלהם על העיתונות.

קישורים חיצוניים
----------------

* "חביב המורה", במסד הנתונים הקולנועיים IMDb (באנגלית)
* "חביב המורה", באתר נטפליקס
* "חביב המורה", באתר AllMovie (באנגלית)
* "חביב המורה", באתר Rotten Tomatoes (באנגלית)
* "חביב המורה", במסד הנתונים הקולנועיים KinoPoisk (ברוסית)
* קדימון לחביב המורה, באתר יוטיוב
* השיר חביב המורה, באתר יוטיוב
* חביב המורה, באתר TCM
* מאמר על חביב המורה, באתר TCM
**הקס** (באנגלית: **Hex**) היא סדרת טלוויזיה מסוגת הפנטזיה שמיועדת לבני הנעורים.

הסדרה הופקה בבריטניה על ידי רשת סקיי 1 בשנים 2005-2004 וכוללת 19 פרקים בשתי עונות, שלאחריהם נפסקה הפקת הסדרה. בישראל שודרה הסדרה בערוץ AXN.

עלילה
-----

בעונה הראשונה העלילה מתמקדת בקאסי יוז (כריסטינה קול) תלמידת בקולג' יוקרתי בשם מנדהם הול המגלה שהיא נצר לשושלת עתיקה של מכשפות ושאבותיה התגוררו בטירה העתיקה שמאכלסת כיום את הקולג' שלה.

זמן קצר לאחר מכן היא מתוודעת לעזאזל (מיכאל פסבנדר) מלאך שהוגלה מהשמים ושמנהיג את הנפילים בניסיונם לחזור לשמים. כדי להגשים את מטרתו הוא צריך לפתות את קאסי כדי שיוכל לעבר אותה וילדם יהיה המשיח של הנפילים שיאפשר להם לנצח במלחמתם. 

העונה הראשונה בת ששת הפרקים מתמקדת בניסיונו של עזאזל לפתות את קאסי, למרות משיכתה לטרויי (ג'וזף מורגן). לבסוף עזאזל מצליח לפתות את קאסי בעזרת אמצעים על טבעיים ומעבר אותה, אולם לאחר שהיא מצליחה להשתחרר מאחיזתו בעזרת חברתה רוח הרפאים תלמה בייטס (ג'מימה רופר) היא מחליטה לעבור הפלה אולם עזאזל מצליח לשכנע את הרופא שאמור לבצע את ההפלה להציל את חייו של העובר והעונה הראשונה מסתיימת בכך שהתינוק נולד בניתוח קיסרי ונלקח על ידי עזאזל.

בעונה השנייה בת 13 הפרקים אנו עדים לגדילתו המהירה של מלאכי, בנם של עזאזל וקאסי, שמגיע לבגרות והופך לנער בן שבע עשרה תוך חצי שנה. במקביל מגיעה לקולג' תלמידה חדשה בשם אלה די (לורה פייפר) מכשפה בת חמש מאות שנה ויריבתו המרה של עזאזל שמנסה למנוע ממנו להביא בן לעולם וכאשר היא לומדת על קיומו של מלאכי היא מנסה להורגו אולם כוונתה מסוכלת על ידי קאסי שמקריבה עצמה למען בנה מלאכי.

הפרקים הבאים מתמקדים במאבקו של עזאזל באלה, הוא מצליח לאשפז אותה במוסד לחולי נפש אולם בעזרתם של תלמה וחברה לאון טיילר (ג'יימי דייוויס) היא מצליחה להיחלץ מהאשפוז הכפוי ולחזור למנדהם הול. לאחר שהיא חוזרת לקולג' מלאכי, שכבר הגיע לבגרות מלאה, מגיע כתלמיד החדש. יתר העונה מתמקדת במאבק בין מלאכי לאלה.

קישורים חיצוניים
----------------

* "הקס", במסד הנתונים הקולנועיים IMDb (באנגלית)
* "הקס", באתר Metacritic (באנגלית)
* "הקס", במסד הנתונים הקולנועיים KinoPoisk (ברוסית)
* "הקס" באתר BBC AMERICA
**חביבה רוגר** (נולדה ב-1951) היא כתבת קול ישראל בעבר, דוברת הטכניון בעבר וכיום דוברת לשכת המסחר והתעשייה בחיפה ובצפון.

ביוגרפיה
--------

נולדה וגדלה בקריית חיים. מצעירותה עוסקת בעריכת עיתונים, ספרים וכתבי עת.

ב-1974 התקבלה ל"קול ישראל" ככתבת חדשות בחיפה ובצפון.
שימשה פעמיים כראש מערכת החדשות הצפונית.

כאשר הוחלט לשדר חדשות במסגרת הרדיו האזורי של "קול ישראל" הקימה את מערכת החדשות הצפונית, עם רשת כתבים ודווחים מחדרה עד גבול הצפון.

עוד לפני שכלי תקשורת בארץ מינו נשים ככתבות צבאיות, נשלחה לסקר אירועים ביטחוניים, כמו התקפות מחבלים או ירי קטיושות בצפון.

התמחתה בנושאי סיקור כלכליים, כמו ספנות, נמלים וסכסוכי עבודה. ליוותה כמה ממשברי יחסי העבודה הגדולים במשק: שביתות בנמלים, סולתם, "אתא", הפיכת רפאל לחברה. עבודת הגמר שלה בלימודי התואר השני במינהל ציבורי באוניברסיטת חיפה עסקה בניתוח משבר העבודה הממושך שפרץ עם הפרטת מספנות ישראל, משבר שאותו ליוותה בצמידות. את התואר השני סיימה בהצטיינות.

סירבה להצעות לקידום במערכת החדשות של קול ישראל, הצעות שהותנו במעבר לירושלים, וטענה כי ראויה הפריפריה לסיקור צמוד של עיתונאים ותיקים המעורים במקום, וכי השיטה שבה כתב חדשות מגיע לצפון לשנים ספורות כקרש קפיצה לקידום בירושלים או בתל אביב, פוגעת בסיכויי הפריפריה להשמיע את קולה.

על פעילותה העיתונאית זכתה באות הוקרה במסגרת פרס רון לעיתונות ובתואר אשת השנה בתקשורת מטעם רדיו חיפה.

אחרי 25 שנים ב"קול ישראל" עזבה לטובת תפקיד דוברת הטכניון. בד בבד עסקה בעריכת ספרים וכתבי עת וכן בהרצאות ובהכשרת סטודנטים לתקשורת בחוג לתקשורת באוניברסיטת חיפה.

מאז 2005 מכהנת כדוברת לשכת המסחר והתעשייה חיפה והצפון ועובדת באיגוד המשתמשים בהובלה ימית בעריכת פרסומים, בבניית תוכני כנסים ובהנחייתם.

חברה באגודת העיתונאים של חיפה והצפון כוותיקת תקשורת ופעילה בה.

מתוך הכרה בצורך לתרום לקהילה, הצטרפה ב-2000 למועדון רוטרי חיפה. במסגרת עבודתה הקהילתית כיהנה כיו"ר אגודת הידידים של המרכז הרפואי "פלימן" בחיפה.

חביבה קיבלה אות הוקרה על מפעל חיים בעיתונות ובתקשורת מטעם אגודת העיתונאים חיפה והצפון (2020).

נשואה ואם לבת.

הערות שוליים
------------

1. ↑  מפיראטי למקומי: האבולוציה של הרדיו בחיפה והצפון, מתוך הספר "שחם וחברים", באתר העין השביעית, 1 באוגוסט 2013
2. ↑  אירועי תקשורת, באתר העין השביעית, 1 בינואר 1999
3. ↑  דוברות ויחסי ציבור, באתר בוגרי אוניברסיטת חיפה
4. ↑  ותיקי תקשורת - קול ישראל, באתר אגודת העיתונאים בישראל - חיפה והצפון
5. ↑
ברשתות נתונים, **חבילת עץ חג המולד** (Christmas tree packet) ולעיתים **חבילת קמיקזה** היא חבילת מידע שבה כל האפשרויות הנתמכות בפרוטוקול מודלקות.

חבילות עץ חג המולד יכולות לשמש כטביעת אצבע הרומזת למימוש של TCP/IP, כאשר התגובה אליהן עשויה להיות שונה בין מימושים שונים של הפרוטוקול. כאשר משתמשים בחבילת עץ חג המולד לסריקת מערכת, הפתיח של חבילת ה־TCP יכיל דגלים מודלקים של FIN, URG, ו-PSH.

פתיח של חבילת TCP| *Offsets* | Octet | 0 | 1 | 2 | 3 |
| --- | --- | --- | --- | --- | --- |
| Octet | Bit |  0 |  1 |  2 |  3 |  4 |  5 |  6 |  7 |  8 |  9 | 10 | 11 | 12 | 13 | 14 | 15 | 16 | 17 | 18 | 19 | 20 | 21 | 22 | 23 | 24 | 25 | 26 | 27 | 28 | 29 | 30 | 31 |
| 0 |  0 | Source port | Destination port |
| 4 | 32 | Sequence number |
| 8 | 64 | Acknowledgment number (if ACK set) |
| 12 | 96 | Data offset | Reserved**0 0 0** | NS | CWR | ECE | URG | ACK | PSH | RST | SYN | FIN | Window Size |
| 16 | 128 | Checksum | Urgent pointer (if URG set) |
| 20... | 160... | Options |

מערכות הפעלה שונות מממשות באופן שונה את התמיכה שלהן בפרוטוקולי תקשורת, ובבחינה כיצד המערכת הגיבה לחבילת מידע מיוחדת, כדוגמת חבילת עץ חג המולד, ניתן להעריך את סוג מערכת ההפעלה. לדוגמה כלי nmap נעזר בכך (בפעולה הידועה כ־**Xmas scan**) לזיהוי גרסאות שונות של חלונות, מערכות של סיסקו ו-BSD/OS, שפועלות באופן שונה מהתקן לחבילות כאלו.

שימוש נוסף בחבילות עץ חג המולד הוא לצורך התקפות מניעת שירות, כיוון שהטיפול בחבילות מידע מיוחדות מצריך לרוב זמן עיבוד רב יותר ביחס לחבילות מידע רגילות.

חבילות עץ חג המולד ניתנות לגילוי בקלות באמצעות מערכת לגילוי חדירות או חומת אש.

קישורים חיצוניים
----------------

* Christmas Tree Attack – CompTIA Security+ SY0-401: 3.2

הערות שוליים
------------

1. ↑  "Port Scanning Techniques". *nmap.org*.
חבית היין הגדולה בטירת היידלברג
פרקאו מהיידלברג
**חבית היין של היידלברג** נמצאת במרתף טירת היידלברג, בעיר היידלברג שבגרמניה. זוהי החבית הרביעית במספר שהוצבה במרתף הטירה – הראשונה שבהן הוצבה שם בשנת 1591 (לפי עדות של אנטון פרטוריוס). החבית הנוכחית הוצבה שם בשנת 1751, ונפחה המקורי היה 221,726 ליטרים (עקב התייבשות עץ החבית נפחה כיום הוא 219,000 ליטרים).

כאשר תפס הצבא הצרפתי את העיר ואת הטירה בשלהי המאה ה-17, סברו חייליו כי החבית הריקה מלאה יין. סימני מכות הגרזנים שלהם על גביה ניכרו על פניה לאחר מכן.

החבית שימשה רק לעיתים רחוקות לאחסנת יין. היא מהווה אטרקציה לתיירים ואתר למסיבות ריקודים, לאחר שהותקן על גביה משטח ריקודים.

החבית זכתה לאזכורים רבים בספרות בשפות שונות, לרבות בספרים "הרפתקאותיו המפתיעות של הברון מינכהאוזן" מאת רודולף אריך ראספ, "חמישה שבועות בכדור פורח" מאת ז'ול ורן, "עלובי החיים" מאת ויקטור הוגו, "The Specter Bridegroom" מאת וושינגטון אירווינג, "A Tramp Abroad" מאת מארק טוויין, ו"מובי דיק" מאת הרמן מלוויל.

פרקאו מהיידלברג
---------------

ליד החבית הגדולה נמצא פסל של הגמד וליצן החצר של טירת היידלברג. הוא הובא לטירה מטירול ב-1720 על ידי הנסיך השליט קרל פיליפ, ובין תפקידיו היה גם אחראי על הגשת יין לאורחים. הוא קיבל את הכינוי Perkeo כי היה משיב על כל הצעה לשתיית יין באיטלקית "Perché no?" (מדוע לא?). האגדה מספרת שכאשר חלה, ציווה עליו הרופא להפסיק לשתות יין ולשתות מים. הוא נפטר זמן קצר לאחר ששתה מים.

קישורים חיצוניים
----------------

ויקישיתוף מדיה וקבצים בנושא **חבית היין של היידלברג** בוויקישיתוף
* פרקאו מהיידלברג באתר explore heidelberg
**הר ואסילבסקי** או **הר ואסילווסקי** או **הר ואשילבסקי** (באנגלית: **Mount Wasilewski**) הוא הר בודד בולט, ממזרח - דרום-מזרח להרי מריק, בארץ אלזוורת' שבאנטארקטיקה.

גובהו של ההר 1,615 מטרים מעל פני הים; הר ואסיבסקי הוא ההר ה-1,578 בגובהו באנטארקטיקה.

ההר ממוקם 17 קילומטרים מזרחית - דרום-מזרחית מהרי מריק, בין חוף אינגליש לבין חוף אורוויל.

היסטוריה
--------

### גילוי ומיפוי ההר

הרי מריק התגלו מהאוויר וצולמו מהאוויר על ידי משלחת רון לחקר אנטארקטיקה (Ronne Antarctic Research Expedition) המכונה בקיצור "RARE" אשר חקרה את אנטארקטיקה בעונת המחקר (הקיץ האנטארקטי) שבשנים 1947 – 1948, בפיקודו של פין רון.

אזור הההר מופה לראשונה על ידי משלחת חציית חצי האי האנטארקטי (US Antarctic Peninsula Traverse) מטעם ארצות הברית, אשר חקרה ומיפתה את האזור בעונת המחקר (הקיץ האנטארקטי) 1961–1962, כמו כן האזור צולם מהאוויר על ידי צי ארצות הברית בעונת המחקר (הקיץ האנטארקטי) שבשנים 1965–1966.

### מקור השם

שמו של ההר ניתן לו על ידי הוועדה המייעצת לשמות אנטארקטיים של ארצות הברית.

ההר נקרא על שמו של פיטר ג'יי. ואסילבסקי (Peter J. Wasilewski), שהיה חוקר גאומגנטיקה במשלחת החצייה, וכן במשלחות החקר של אוניברסיטת ויסקונסין שחקרה את אזור ההר בעונות המחקר (הקיץ האנטארקטי) 1961 -1962 ו- 1965–1966.

לקריאה נוספת
------------

• J.L. Smellie, K.S. Panter, A. Geyer, **Volcanism in Antarctica: 200 Million Years of Subduction, Rifting and Continental Break-Up**, P 133
• Melanie Schleeter McCalmont, **A Wilderness of Rocks: The Impact of Relief Models on Data Science**, P 132

קישורים חיצוניים
----------------

* הר ואסילבסקי באתר הסקר הגאולוגי של ארצות הברית
* הר ואסילבסקי באתר הגאזט האנטארקטי המשווה SCAR של ממשלת אוסטרליה
* הר ואסילבסקי באתר peakery (מרחקים לאתרים סמוכים)
* מפת אזור הר ואסילבסקי

הערות שוליים
------------

1. 1 2 3 4 5 6 7 8  מידע היסטורי וגאוגרפי באתר הסקר הגאולוגי של ארצות הברית
2. 1 2 3 4  מידע גאוגרפי והיסטורי באתר הגאזט האנטארקטי המשווה SCAR של ממשלת אוסטרליה
3. ↑  לפי הגאזט האנטארקטי המשווה SCAR של ממשלת אוסטרליה, גובהו של ההר 1,585 מטרים מעל פני הים
4. 1 2  מידע על גובה ההר

| הרי מריק |
| --- |
| הרים ברכס | בוייר • ברגר • בקר |
| הרים סמוכים לרכס | הר ואסילבסקי |
הרב שמואל יהודה הירש
**הרב שמואל יהודה שמעון הירש** (23 באוקטובר 1872 – 11 באוגוסט 1941) היה רב ראשי במחוז אוברייסל שבצפון הולנד, שבירתו היא העיר זְווֹלֶה, במשך קרוב לארבעים שנה.

רקע משפחתי
----------

נולד לר' שמעון עזריה הירש ואימו חנה שפיץ. משפחת שפיץ הייתה משפחה אמידה מאוד, אשר ראו ברכה בעסקיהם (הם אף התגוררו בבית היסטורי - ביתו של הצייר ההולנדי הנודע רמברנדט, המוכר כיום כמוזיאון בית רמברנדט). אביה של חנה שפיץ ייסד את ארגון הצדקה "פקידים ואמרכלים" שהקימו בתי מחסה בעיר העתיקה בירושלים, ותמכו בעניי ארץ הקודש. אביו לא לקח חלק בעסקי המשפחה והקים בית-מדרש לבעלי בתים. בגיל שבעים הוכתר על ידי בנו בתואר "מורינו", תואר כבוד נדיר ביותר באותו תקופה.

אחרי לימודיו בתלמוד תורה המשיך בסמינר לרבנים אצל הרב יוסף צבי דינר, קיבל הסמכה לרבנות בגיל צעיר מאוד, וב-1902 עוד לפני נישואיו, נענה לקריאת קהילת זוולה, והתמנה לרבה הראשי.

פעולותיו כרב הקהילה
-------------------

מיד עם מינויו לתפקיד פעל הרב הירש, בעידודו של אביו איתו ניהל קשר מכתבים יום-יומי, להגברת ההקפדה על קיום מצוות היהדות בקרב קהילתו.

הירש יזם את החזרת המחיצה בבית הכנסת, הכניס לתוקף דרישות קפדניות לשוחטים וקצבים. תחת הנהגתו הרוחנית, היה אובראייסל למחוז הראשון שכל נשות המורים, החזנים וכל העוסקים בקודש, כיסו את שערות ראשם – הלכה שהוזנחה בכל מערב אירופה באותו תקופה.

הירש השקיע מאמצים רבים על מנת לאפשר קיום מצוות גם ליהודים שחיו בקהילות קטנות. למשל, נועד עם מנהלי בתי ספר נוצריים, וסיכם עמם שלא יתקיימו שיעורים במקצועות חשובים ביום השבת, על מנת להוריד את הצורך מהתלמידים היהודיים הבודדים לחלל את יום השבת. פן נוסף של פעילותו היה מאבק הסברתי נגד ההתבוללות בקרב הלא-יהודים.

פעילות מול גופים לא יהודיים
---------------------------

השפעתו חרגה מתחום קהילתו ואף הגיעה אל כלל אוכלוסיית המדינה. בשנת 1920 פנה לשר המשפטים ההולנדי, והציג בפניו תוכנית שיקום אסירים על מנת שיוכלו לחזור לחיים אזרחיים הגונים, ולהתקיים בכבוד. הרעיון התקבל ובשנת 1921 קיבל על כך עיטור אבירות כבוד ממלכת הולנד וילהלמינה. 

לאחר פטירתו נקבע שם הרחוב שבו שוכן בית הכנסת על-שמו.

לקריאה נוספת
------------

* **שמואל בקוראי שמו**, מודיעין עילית 2012
הקניון הגדול של ילוסטון כפי שהוא נראה מהמפלים התחתונים
**הקניון הגדול של ילוסטון** (באנגלית: **Grand Canyon of the Yellowstone**) הוא קניון של הנהר ילוסטון השוכן בפארק הלאומי ילוסטון במדינת ויומינג בארצות הברית. עומקו המרבי של הקניון הוא 275 מטרים, ורוחבו המרבי הוא 800 מטרים. אין לטעות בין קניון זה לבין הגרנד קניון הנמצא במדינת אריזונה.

גאוגרפיה
--------

הפרטים הגאולוגיים של הקניון אינם מובנים לגמרי, אך מוסכם כי הקניון נוצר כתוצאה מסחיפה ולא כתוצאה של פעילות קרחונית. לאחר ההתפרצות של קלדרת ילוסטון לפני כ-600,000 שנים, האזור התכסה בלבה. באזור נוצרו העתקים גם לפני ההתפרצות כתוצאה מפעילות הקלדרה. האתר שבו נמצא הקניון הנוכחי, כמו גם הקניונים הקודמים, נוצר ככל הנראה כתוצאה מהתרוממות הקרקע והיווצרות הבקיעים שנלוו לכך, מה שגרם להגברת קצב הסחיפה. כמו כן, האזור היה מכוסה על ידי קרחונים שנוצרו במהלך מספר עידני קרח. ההשערה היא כי בעבר הקניון התמלא במשקעים קרחוניים, אך הם נסחפו ולא הותירו אחריהם כל עדות.

הקניון שמתחת למפלי ילוסטון התחתונים היה בעבר האתר של אגן גייזר שנוצר מזרמי לבה ריוליטיים, העתקים נרחבים, והחום שהצטבר מתחת לפני הקרקע (הקשור לפעילות של נקודה חמה). לא ידוע בוודאות מתי נוצר אגן הגייזר, אך מניחים כי הוא היה קיים בתקופת פעילות הקרחונים האחרונה. הפעולה התרמית והכימיות של אגן הגייזר שינתה את הסלע הריוליטי באמצעות מטאסומטיזם, הפכה אותו ליותר רך ופחות עמיד לסחיפה. בקניון נותרו עדויות לפעילות תרמית זו בדמות גייזרים ומעיינות חמים שעדיין פעילים.

אזור אגם קליר, המוזן על ידי המעיינות החמים, נמצא דרומית לקניון וייתכן כי גם הוא שריד לפעילות הזאת. לפי קן פירס מהסקר הגאולוגי של ארצות הברית נוצרו סכרי קרח בפתחו של אגם ילוסטון בשלהי עידן הקרח האחרון, לפני 14,000 עד 18,000 שנים. כאשר הסכרים הפשירו השתחררו כמויות מים גדולות שזרמו במורד הזרם, וגרמו לשיטפונות וסחיפה מהירה בקניון של ימינו. נראה ששיטפונות אלו התרחשו יותר מפעם אחת. הקניון הוא עמק דמוי V‏ (V-shaped valley) קלאסי, דבר המרמז על עיצוב על ידי נהר ולא על ידי קרחונים. הנהר ילוסטון ממשיך לגרום לסחיפה של הקניון גם כיום.

גם הצבע של הקניון הוא תוצאה של מטאסומטיזם. הריוליט שבקניון מכיל מגוון תרכובות ברזל. כאשר אגן הגייזר היה פעיל, ה"בישול" של הסלע גרם לשינוי כימי בתרכובות הללו, כיוון שהחשיפה ליסודות הללו גרמה לשינוי צבע בסלעים שהתחמצנו. צבע הקניון מרמז על נוכחות או על מחסור במים בתרכובות הברזל הייחודיות. בניגוד למה שמקובל לחשוב, רוב האזורים הצהובים בקניון הם תוצאה של נוכחות של ברזל בסלע, ולא של גופרית.

קישורים חיצוניים
----------------

ויקישיתוף מדיה וקבצים בנושא **הקניון הגדול של ילוסטון** בוויקישיתוף

גלריה
-----

* צילום משנת 1871צילום משנת 1871
* צילום משנת 1871צילום משנת 1871
* צילום משנת 1920צילום משנת 1920
* הקניון ממבט קרובהקניון ממבט קרוב
* הקניון הגדול של ילוסטון כפי שהוא נראה מהמפלים התחתוניםהקניון הגדול של ילוסטון כפי שהוא נראה מהמפלים התחתונים
* ערוץ הקניוןערוץ הקניון

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315140919
* WorldCat (עם VIAF): 315140919

 |
**לְלֹא כְּחָל וְשָׂרָק** (גם **בְּלֹא כְּחָל וְשָׂרָק** ו**בְּלִי כְּחָל וְסָרָק**) הוא ביטוי עברי שפירושו - הצגת הדברים בצורה גלויה וברורה, ללא ריכוך או ייפוי.

מקור הביטוי הוא בסוגיה התלמודית העוסקת במצוות הכנסת כלה, שבה יש מחלוקת האם כאשר רוקדים לפני הכלה יש לומר בפניה את האמת לגבי המראה שלה:

> 
> כיצד מרקדין לפני הכלה? בית שמאי אומרים כלה כמות שהיא, ובית הלל אומרים כלה נאה וחסודה. אמרו להן בית שמאי "לדבריכם, אפילו חגרת ואפילו סומא, יאמרו כלה נאה וחסודה? והתורה אמרה מדבר שקר תרחק!" אמרו להן בית הילל לבית שמאי "לדבריכם, הרי שלקח מקח רע מן השוק, יגננו בפניו או ישבחנו בפניו, הוי אומר ישבחנו בפניו". מכאן אמרו חכמים, שתהא דעתו של אדם מעורבת עם הבריות.
> 
> 
> כשבא רב דימי מארץ-ישראל לבבל אמר: כך היו שרים לפני הכלה בארץ-ישראל: לא כָּחָל וְלא שָׂרָק וְלא פִּרְכּוּס - וְיַעֲלַת חֵן.
> 
> 
> 
> — תלמוד בבלי, מסכת כתובות, דף ט"ז, עמוד ב' - דף י"ז, עמוד א'
> 

כלומר: ללא איפור וללא קליעת השיער (מלשון סירוק) או לפי פירוש אחר ללא אודם וללא התייפות - ועדיין יופייה הטבעי ניכר. "כחל" הוא אבקת צבע כהה הנוטה לשחור, איתו היו צובעים סביבות העיניים כדי להבליט את העיניים וליצור רושם שהן גדולות יותר (בימינו – אייליינר). בימי קדם היו מפיקים את הכחל על ידי טחינת גבישים של המינרל גלנה. "שרק", לפי רש"י הוא "צבע המאדים את הפנים", מעין סומק.

מטרת שני החומרים הללו הייתה כיסוי והסתרה של פגמים אסתטיים, ויצירת מצג שווא של יופי ואיכות שאינם קיימים. "ללא כחל ושרק" הוא, איפוא, הצגת הדברים כמות שהם בלא כיסוי וייפוי.

הערות שוליים
------------

1. ↑  בְּלֹא כְּחָל וְשָׂרָק, באתר האקדמיה ללשון העברית
2. ↑  רש"י דיבור המתחיל: ולא שרק, בבלי כתובות פרק האשה שנתארמלה
דגל הגאווה בצומת רחובות קסטרו ומארקט
**הקסטרו** (באנגלית: **The Castro**) הוא רובע בעיר סן פרנסיסקו שבקליפורניה, ארצות הברית. הקסטרו ידוע כרובע ההומוסקסואלים הראשון והגדול ביותר בעולם. הקסטרו הוא סמל ומרכז פעילות של לסביות, הומואים, טרנסג'נדרים וביסקסואלים.

היסטוריה
--------

בשנות ה-30 התגוררו בשכונה בעיקר אירים ממעמד הפועלים. בזמן מלחמת העולם השנייה הגיעו לשכונה הומוסקסואלים רבים ששוחררו מצבא ארצות הברית בשל נטייתם המינית. השכונה הפכה למרכז הומוסקסואלי של ממש בעקבות אירועי ילדי הפרחים בשנת 1967.

בתחילת שנות השבעים עבר לסן פרנסיסקו הארווי מילק, ופתח יחד עם שותפו לחיים חנות צילום ברחוב קסטרו, הרחוב הראשי ברובע. באותן שנים היה הרובע בתהליך המעבר משכונת פועלים ללב חיי הקהילה הגאה בעיר ומשך הומוסקסואלים רבים מכל רחבי ארצות הברית. מילק החל לפעול לקדם אינטרסים של הומוסקסואלים בקליפורניה בכלל ובסן פרנסיסקו בפרט, וכונה "ראש העיר של הקסטרו".

ב-1979 התרחשו ברובע מהומות אלימות הידועות כמהומות ליל וייט. המהומות פרצו לאחר גזר דין מקל שנגזר על דן וייט, לשעבר חבר מועצת העירייה, אחרי שהורשע בהריגה כפולה של ראש העירייה ושל מילק, שהיה חבר מועצת העירייה. עם היוודע גזר דינו המקל של וייט, התקבצו בקסטרו אנשים רבים והחלו לצעוד לעבר בית העירייה, שם עקרו כמה מהם את דלתות הבניין, פרצו לתוכו והציתו אותו. שוטרים סילקו את המתפרעים, והמפגינים נסוגו לרחוב מארקט.

אתרים
-----

אחד האתרים הבולטים בשכונה הוא קולנוע קסטרו, בית קולנוע שנבנה ב-1922. הקולנוע, אחד הראשונים בעיר, נמצא ברחוב קסטרו והוא נבנה בסגנון בארוק ספרדי-קולוניאלי.

מפגש הרחובות קסטרו ורחוב 18 הוא צומת מרכזי שבו מתקיימים אירועים בולטים והפגנות. ברחוב 17 עומדת אנדרטה לזכר קורבנות הומוסקסואלים במלחמת העולם השנייה, בשם פארק המשולש הוורוד.

בקסטרו מפוזרים מועדונים וברים רבים, בהם "טווין פיקס" - הגיי-בר הראשון בארצות הברית שבו היו חלונות ראווה שקופים כך שיושביו נראו לעוברי האורח.

ברחבי השכונה תלויים דגלי גאווה רבים על עמודי תאורה ומחוץ לחנויות ובתים. בצומת הרחובות קסטרו ומארקט מוצב מוט שעליו דגל ענק, בכיכר על שם הארווי מילק.

קישורים חיצוניים
----------------

| עיינו גם בפורטל: |
| --- |
|  | **פורטל להט"ב** |

ויקישיתוף מדיה וקבצים בנושא **הקסטרו** בוויקישיתוף

הערות שוליים
------------

1. ↑  Berube, Allan (1990). Coming Out Under Fire The History of Gay Men and Women in World War Two. Free Press. מסת"ב 0-7432-1071-9   
 Higgs, David, Queer sites: gay urban histories since 1600 page 173

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007465512005171
* LCCN: no99072916
* VIAF: 144574550
* WorldCat (עם VIAF): 144574550

 |
"**ללא כותרת (415)**" הוא הדפס מאת הציירת הישראלית אלימה.

תיאור
-----

ההדפס, כמו מרבית עבודתה של האמנית הוא הדפס מופשט גאומטרי, והוא נעשה בטכניקה של הדפס רשת. המספר '415' הוא מספר היצירה ברשימת יצירותיה של אלימה. העבודה הודפסה במהדורה של 30 עותקים, שהייתה חלק מסדרה של שלושה הדפסים, שנוצרו בשנת 1979, בסדנת ההדפס אותה ניהל שאול צייג בתל אביב-יפו. 

סגנון העבודה חושף את השפעת סגנון המינימליזם ואת ה"הארד אדג'" (Hard-edge painting) על יצירתה. הוא מתרכז בתיאור יחסים בין צבע לגאומטריה בפורמט. במרכז הפורמט שתי צורות מרובעות, בעלות קטעים קעורים מעט, הניצבות זו לצד זו. היחסים ביניהן מתבטאים הן בעימות בין הצבע האדום והכחול והן במרחק הפיזי בין שתיהן. האמנית שכללה עימות זה על ידי יצירת מעין מסגרת פנימית החוצה את שני המרובעים, הצבוע בגוון כהה יותר.

ההדפס הוצג בתערוכות "אלימה: הדפסים"(1990) במוזיאון לאמנות ישראלית ברמת גן ו-"אלימה: בין מסגרת לחלון" (2009) במוזיאון תל אביב לאמנות.

הערות שוליים
------------

1. ↑  טוביה בונה, מרים (אוצרת), **אלימה: הדפסים**, המוזיאון לאמנות ישראלית, רמת גן, 1990
2. ↑  שפירא, יניב (עורך), **אלימה: בין מסגרת לחלון**, מוזיאון תל אביב לאמנות, תל אביב, 2009
**הרמוני איקנדה** (באנגלית: **Harmony Ikande**; נולד ב-17 בספטמבר 1990) הוא כדורגלן ניגרי המשחק בעמדת הקשר האחורי.

קריירה
------

איקנדה החל את דרכו במחלקת הנוער של מילאן האיטלקית, אליה עבר בגיל 18 כאשר מילאן התרשמה מאוד מהיכולות הגבוהות שהוא גילה במדי הנבחרת הצעירה של ניגריה. הוא נרכש על ידי מילאן תמורת סכום של כ-500 אלף דולר, ושיחק במחלקת הנוער של המועדון עד ינואר 2010. לאחר מכן הושאל לשישה חודשים לקבוצת מונצה מהליגה השלישית. עוד לפני כן הספיק הקשר לערוך 5 הופעות לא רשמיות במדי מילאן, ואת הופעת הבכורה שלו ערך ביולי 2009 במשחק ידידות מול לוס אנג'לס גלאקסי כאשר החליף את רונאלדיניו.

בתחילת עונת 2010/2011 הושאל שנית, הפעם לפוגיבונסי, ובינואר 2011 הושאל לאקסטרמדורה מהליגה השלישית בספרד. לאחר מכן עבר לבודפשט הונבד מליגת העל ההונגרית, ובמקביל רשם הופעה ראשונה במדי נבחרת ניגריה הבוגרת.

בתחילת 2012 הגיע איקנדה לישראל כדי להיבחן בקבוצת בני סכנין, ולבסוף, ב-24 בינואר 2012 חתם בבית"ר ירושלים עד תום עונת 2011/2012. ב-9 באפריל 2012 שוחרר מהקבוצה. לאחר יותר מחצי עונה שלא שיחק, בינואר 2013 חתם בהפועל אשקלון מהליגה הלאומית. בעונת 2013/2014 שיחק בקבוצת הוברלה אוז'הורוד מליגת העל האוקראינית.

ב-3 באוגוסט 2014 חזר איקנדה לישראל, וחתם בקבוצת הפועל תל אביב. ב-13 באוגוסט 2014 ערך את הופעת הבכורה שלו במועדון, במשחק מול הפועל רעננה במסגרת גביע הטוטו. על אף שבמהלך הקריירה שיחק איקנדה כקשר אחורי, הציב אותו המאמן אסי דומב כבלם, והוא פתח בהרכב הקבוצה ברוב משחקיה בסיבוב הראשון. ב-22 בנובמבר 2014 כבש את שערו היחיד במדי הקבוצה, בניצחון 2–3 על הפועל באר שבע באצטדיון בלומפילד. לאחר שספג ביקורת על יכולתו ביקש איקנדה לעזוב את הפועל תל אביב, וב-28 בדצמבר 2014 הוא שוחרר מהמועדון.

ביולי 2015 חתם איקנדה בקבוצת סרייבו מליגת העל הבוסנית. בפברואר 2016 חזר לישראל וחתם בקבוצת מכבי יבנה מהליגה הלאומית. באוגוסט 2016 חתם בקבוצת אריס לימסול מליגת העל הקפריסאית. באוגוסט 2017 חזר לישראל וחתם בהפועל נצרת עילית. בינואר 2018 חתם בהפועל רמת גן, ובתום העונה שוחרר מהמועדון. ביולי 2018 חתם באל-ג'בלין הסעודית.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net

הערות שוליים
------------

1. ↑  הפועל תל אביב: הרמוני איקנדה חתם לעונה אחת, באתר וואלה!‏, 3 באוגוסט 2014
2. ↑  הרמוני איקנדה שוחרר מהפועל תל אביב, באתר וואלה!‏, 28 בדצמבר 2014

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"הרמוני איקנדה"**.
**פייר דה מונטריי** (בצרפתית: **Pierre de Montereau** או **Pierre de Montreuil**), נולד בסביבות 1200 – מת ב-17 במרץ 1266 בפריז, היה אדריכל צרפתי. פייר נחשב לאחד מהאדריכלים הגותיים המשפיעים ביותר ולאחד מאבות הסגנון הגותי הקורן. למרות זאת, לא ידוע הרבה על חייו ויש מחלוקות באשר לזהות המבנים שבנה.

אחרי לימודים בשמפן בצרפת לקח פייר חלק בעבודות על בזיליקת סן-דני. הפטרונים הבחינו בכישרונו והוא נקרא בשנת 1239 על ידי הנזירים לעבוד על מנזר סן ז'רמן דה פרה בפריז שם בנה את חדר האוכל של המנזר. בשנים 1246-1248 היה מהאדריכלים המרכזיים שבנו את סנט שאפל, קפלה מלכותית של לואי התשיעי, מלך צרפת שהיוותה יצירת מופת של סגנון גותי קורן (Rayonnant), בה רוב שטח הקיר הוחלף בחלונות ויטראז' צבעוניים שקרנו אור לתוך המבנה. הוא גם בנה קפלת סנט שאפל בשאטו דה סן-ז'רמן-אן-לייה, שנועדה לאחסן את שרידי הקודש שקנה המלך לפני שהועברו לסנט שאפל בפריז. בסביבות 1250 הוא בנה עוד קפלת סנט שאפל דה נוטרדאם בעלת ספינה אחת, במנזר סן-ז'רמן-דה-פרה. בשנת 1260 עבד פייר על בית הרוחב הדרומי של קתדרלת נוטרדאם דה פארי (אותו החל לבנות ביחד עם ז'אן דה של) ושינה אותו בסגנון גותי קורן, ששיאו הוא חלון רוזטה גדול ומרשים הנחשב ליצירת מופת של הגותיקה הקורנת. בנוסף בנה קפלה בטירת טירת ונסן ואת חדר האוכל במנזר סן-מרטין-דה-שאן בפריז (כיום ספרייה של Conservatoire National des Arts et Métiers).

הוא נקבר יחד עם אשתו במנזר סן-ז'רמן-דה-פרה בקפלה אותו בנה. האפיטף שלו חקוק על קברו ונותן לו את הכותרת *docteur ès pierre* (דוקטור באבן). קפלה זו וחדר האוכל של המנזר נהרסו ב-1794.

קישורים חיצוניים
----------------

ויקישיתוף מדיה וקבצים בנושא **פייר דה מונטריי** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 1017537593
* SUDOC: 088806294
* ULAN: 500033849
* VIAF: 213149396
* WorldCat: viaf-213149396

 |
הרמוניה טונאלית פונקציונלית היא אוסף של חוקי ההרמוניה שהתייצבו בסביבות ראשית תקופת הבארוק ואותם כתב והנחיל לדורות המלחין והחוקר ז'אן-פיליפ ראמו. חוקים אלו התבהרו בתקופת הברוק, בייחוד ביצירותיו הכוראליות של באך. כיום נלמדים החוקים בישראל תחת השם "הרמוניה מסורתית" במגמות המוזיקה התיכוניות, ושליטה בנושא היא חובה לבחינות הכניסה לבתי הספר למוזיקה באוניברסיטאות .

ההרמוניה הפונקציונלית מתבססת על סולם מינורי או סולם מז'ורי לסוגם. הפונקציונליות בהרמוניה בבסיסה בנויה על-פי עקרון של היררכיה ברורה בין דרגות הסולם ה"יציבות" (דרגות 1,3,5) ל"לא יציבות" כאשר לכל דרגה "שאיפה" אחרת ליציבות.

לדוגמה: דרגה 7 (סי בסולם דו מז'ור) נחשבת בעלת זיקה מאוד חזקה לדרגה 1 (דו) וברוב המקרים נדרשת לעשות תנועת חצי טון למעלה לפתרון.

מן החוקים האלה נגזרים חוקי ההרמוניה.
חוקי ההרמוניה הפונקציונלית הם חוקים לאקורדים בעלי שניים או שלושה מרווחי טרצות שונות או אחידות (אקורד מז'ור, מינורי, מוגדל, מוקטן, ספטאקורד ואקורד חסר) הבנויים בדרך כלל בכתיבה לארבעה קולות - סופרן, אלט, טנור, ובס.

חוקי ההרמוניה הבסיסיים
----------------------

בהרמוניה הפונקציונלית ישנה חלוקה ברורה של האקורדים הבנויים על כל דרגות הסולם בהיפוכם השורשי (ראו היפוכי אקורדים) ל-3 פונקציות היררכיות מרכזיות:

1. **טוניקה** - יציבות.
2. **דומיננטה** - חוסר יציבות (משיכה רק לטוניקה או לדרגה יותר דומיננטית מזאת הנתונה).
3. **סובדומיננטה** - פיתוח (מוביל לדומיננטה או טוניקה).

סדר האקורדים נקבע על ידי הפונקציונליות שלהן בתהליך יצירת המתח וההרפיה.

חלוקת הפונקציונליות האפשריות (כל פונקציה מרכזית ניתן להחליף בפונקציה אחרת חלשה יותר או חזקה יותר בהתאם לתרחיש):

**דרגה 3 <- דרגה 1 (טוניקה מרכזית) -> דרגה 6**

**דרגה 3 <-דרגה 5 (דומיננטה מרכזית) -> דרגה 7**

**דרגה 2 <-דרגה 4 (סובדומיננטה מרכזית)-> דרגה 6**

מהלכים הרמוניים בסיסיים ינועו לרוב על ציר 
"יציבות -> (הכנה למתח ->) מתח -> יציבות.
אם נסתכל על ציר זה בעזרת הדרגות, יראה מהלך זה כך:

{\displaystyle I->IV->V->I}

מהלך נוסף הוא מהלך ה"שתיים-חמש-אחת" השכיח מאוד בג'אז. המהלך כשמו כן הוא: דרגה 2 -> דרגה 5 -> דרגה 1 (סובדומיננט -> דומיננט -> טוניקה):

{\displaystyle II->V->I}

היפוכי אקורדים
--------------

 היפוך בנוי על העברת הצליל התחתון באקורד אוקטבה למעלה. משמאל לימין ההיפוכים הם: שורש (טרצקווינאקורד),סקסטאקורד וקוורטסקסטאקורד
לאקורד בעל שלושה צלילים ישנם שלושה היפוכים, וכך הלאה.
להיפוכים תפקיד חשוב בהרמוניה הפונקציונלית, הואיל והקול הנמוך ביותר שעליו נבנה האקורד או היפוכו (הבס) נחשב למכתיב ההתקדמות ההרמונית.

הולכת קולות
-----------

ההרמוניה המסורתית היא בעלת איסורים שמהם נבנים החוקים להולכת הקולות (בדרך כלל ארבעה קולות).

* הדרגות הראשיות יופיעו לפי הסדר: טוניקה, סוב דומיננטה, דומיננטה.(לטוניקה מותר לבוא בכל שלב, אך לסוב דומיננטה אסור לבוא אחרי הדומיננטה)
* אסור שאותה פונקציה תופיע בסוף תיבה ובראשית התיבה הבאה.
* אסורה תנועת בס של שתי (או יותר) קוורטות או קווינטות באותו כיוון.
* אסור שקול יעלה מעל או ירד מתחת לקול הקרוב לו.
* **אוקטבות**: אסור שיהיה מרווח של יותר מאוקטבה בין כל הקולות הקרובים למעט הבס והטנור (מותר עד 2 אוקטבות).
* **קולות מקבילים**: תנועה מקבילה של קווינטות ואוקטבות בין כל שני צלילים אסורה.
* אסורה גם הכפלת הטון המוביל הוי אומר - הכפלת הטרצה באקורד דומיננטי

קישורים חיצוניים
----------------

ויקישיתוף מדיה וקבצים בנושא **הרמוניה טונאלית פונקציונלית** בוויקישיתוף